Etusivu > Vakituiset asukkaat > Hevoset
Kun omistaja joutui luopumaan Kallesta muuttuneen elämäntilanteen takia, oli uutta kotia todella vaikea löytää: Kallella on kesäihottuma eikä ratsukoulutusta. Kalle on elänyt yksin pihahevosena. Kalle on oman tiensä kulkija, joka menee vaikka aidan läpi jos haluaa toiselle puolelle. Ihana Kalle on paitsi rohkea myös todella seurallinen. Se seurailee pihalla ihmisiäkin hakemassa rapsutuksia ja on siellä missä tapahtuu. Kalle on tehnyt tuttavuutta paitsi ihmisten, muiden hevosten myös vuohien kanssa.
Latvian puoliverinen
Iirolla on hankosidevamma, joka estää tavoitteellisen ratsastamisen. Se ei kuitenkaan estä hyvää elämää, mutta Iirolle oli sen takia vaikeaa löytää uutta kotia. Iiro oli ollut viime ajat ennen Tuulispäähän muuttoa paljon yksinään. Iiro nauttiikin nyt laumaelämästä, ja on mielellään kaikkien kaveri, mutta ei viitsi väistää edes porukan pomoa Juttaa.
Jake oli lopetusuhan alla, sillä iäkkäämmille hevosille on vaikea löytää uutta kotia. Jake siis muutti Tuulispäähän viettämään eläkepäiviä. Rauhallinen herrasmies Jake sulautui nopeasti laumaan kuin olisi aina ollut osa sitä.
Marraskuussa Jutta muutti loppuelämän kotiinsa, Tuulispäähän. Jutta on nuori ja villi, mutta kotiutui nopeasti. Päivittäin toistuvat rutiinit ovat selkeästi rauhoittaneet sitä. Hevoslaumassa Jutasta tuli heti porukan pomo.
Igor Waltter
Igor on todella kiltti ja sympaattinen hevonen, varsinainen herrasmies. Igorilla on ollut nuoruudessaan monenmoista kotia ja Igorilla on kokeiltu sekä ravurin että ratsun uraa. Vanhemmalle hevoselle uuden kodin löytyminen on erittäin vaikeaa ja omistaja päätti antaa Igorin tänne eläkekotiin. Igor on erityisen kunnostautunut ovien avaamisessa huulillaan. Sen takia talliin johtavat ovet ja ovien kahvat on suojattu eri tavoin.
Suomi on pullollaan kotia etsiviä entisiä ravihevosia. Näissä kotia etsivissä hevosissa ei ole mitään vikaa, vaan ravibisneksessä sitäkin enemmän. Annathan kodin hevoselle vaikka se ei osaisi juosta tarpeeksi lujaa tai täyttäisi ratsun kriteerejä. Jokaisen yksilön elämä on arvokas.